HR Službeni list Europske unije L 30/1

UREDBA KOMISIJE (EU) 2017/170

оd 30. siječnja 2017.

o izmjeni priloga II., III. i V. Uredbi (EZ) br. 396/2005 Europskog parlamenta i Vijeća u pogledu maksimalnih razina ostataka za bifentrin, karbetamid, cinidon-etil, fenpropimorf i triflusulfuron u ili na određenim proizvodima

(Tekst značajan za EGP)

EUROPSKA KOMISIJA,

uzimajući u obzir Ugovor o funkcioniranju Europske unije,

uzimajući u obzir Uredbu (EZ) br. 396/2005 Europskog parlamenta i Vijeća od 23. veljače 2005. o maksimalnim razinama ostataka pesticida u ili na hrani i hrani za životinje biljnog i životinjskog podrijetla i o izmjeni Direktive Vijeća 91/414/EEZ (1), a posebno njezin članak 14. stavak 1. točku (a), članak 18. stavak 1. točku (b) i članak 49. stavak 2.,

budući da:

(1) Maksimalne razine ostataka (MRO) za karbetamid i triflusulfuron utvrđene su u dijelu A Priloga III. Uredbi (EZ) br. 396/2005. MRO-ovi za bifentrin, cinidon-etil i fenpropimorf utvrđeni su u Prilogu II. i dijelu B Priloga III. toj Uredbi.

(2) Europska agencija za sigurnost hrane, dalje u tekstu „Agencija”, dostavila je za bifentrin obrazloženo mišljenje o postojećim MRO-ovima u skladu s člankom 12. stavkom 1. Uredbe (EZ) br. 396/2005 (2). Agencija je u pogledu MRO-a za pekinški kupus utvrdila rizik za potrošače. Stoga je prikladno sniziti taj MRO. Agencija je predložila da se izmijeni definicija ostatka i preporučila da se snize MRO-ovi za papaju, kelj pupčar, glavati kupus, sjemenke uljane repice, sjemenke ječma, sjemenke kukuruza, začine od plodova, začine od korijena i podanaka (rizoma), mišićno tkivo od svinja, goveda, ovaca i koza te jetra peradi. Za ostale je proizvode preporučila da se povise ili zadrže postojeći MRO-ovi. Zaključila je da u pogledu MRO-ova za agrume, trešnje, breskve, šljive, jagode, kupine, ostružnice, maline i ptičja jaja određene informacije nisu dostupne te da bi to osobe zadužene za upravljanje rizicima trebale dodatno razmotriti. Budući da nema rizika za potrošače, MRO-ove za te proizvode trebalo bi utvrditi u Prilogu II. Uredbi (EZ) br. 396/2005 na postojećoj razini ili na razini koju odredi Agencija. Ti će se MRO-ovi preispitati; pri preispitivanju uzet će se u obzir informacije koje budu dostupne unutar dvije godine od objave ove Uredbe. Agencija je zaključila da u pogledu MRO-ova za jabuke, kruške, ribiz, češnjak, krastavce, tikvice, dinje, lubenice, grah s mahunama, grah bez mahuna, grašak s mahunama i grašak bez mahuna nisu dostupne nikakve informacije te da bi to pitanje osobe zadužene za upravljanje rizicima trebale dodatno razmotriti. MRO-ove za te proizvode trebalo bi utvrditi na posebnoj granici određivanja. Uzimajući u obzir dodatne informacije od europskih udruženja dionika i trgovinskih partnera i budući da nema rizika za potrošače, MRO-ove za biljne infuzije potrebno je utvrditi na postojećoj razini u Prilogu II. Uredbi (EZ) br. 396/2005.

(3) Agencija je za karbetamid dostavila obrazloženo mišljenje o postojećim MRO-ovima u skladu s člankom 12. stavkom 1. Uredbe (EZ) br. 396/2005 (3). Predložila je da se izmijeni definicija ostatka i preporučila da se snize MRO-ovi za sjemenke suncokreta i sjemenke uljane repice. Agencija je zaključila da u pogledu MRO-ova za jabuke, kruške, dunje, koštuničavo voće, stolno i vinsko grožđe, salatu, širokolisnu endiviju, cikoriju, leću (suhu), grašak (suhi), korijen cikorije te kravlje, kozje i ovčje mlijeko određene informacije nisu dostupne te da bi to pitanje osobe zadužene za upravljanje rizicima trebale dodatno razmotriti. Budući da nema rizika za potrošače, MRO-ove za te proizvode trebalo bi utvrditi u Prilogu II. Uredbi (EZ) br. 396/2005 na postojećoj razini ili na razini koju odredi Agencija. Ti će se MRO-ovi preispitati; pri preispitivanju uzet će se u obzir informacije koje budu dostupne unutar dvije godine od objave ove Uredbe. Agencija je zaključila da u pogledu MRO-ova za turovac/bijeli korijen, kelj, vlasac, lišće celera, peršin, estragon, grah (suhi), šafraniku, biljne infuzije (suhi cvjetovi), biljne infuzije (suhi korijen), začine (od plodova i od sjemenki), šećernu repu (korijen), mišićno i masno tkivo, jetru i bubrege od svinja, goveda, ovaca i koza nisu dostupne nikakve informacije te da bi to pitanje osobe zadužene za upravljanje rizicima trebale dodatno razmotriti. MRO-ove za te proizvode trebalo bi utvrditi na posebnoj granici određivanja.

(4) Agencija je za cinidon-etil dostavila obrazloženo mišljenje o postojećim MRO-ovima u skladu s člankom 12. stavkom 1. Uredbe (EZ) br. 396/2005 (4). Odobrenje za cinidon-etil nije obnovljeno u skladu s Provedbenom uredbom Komisije (EU) br. 1134/2011 (5). S obzirom na to da upotreba cinidon-etila više nije odobrena u Uniji te da nije prijavljeno odobrenje upotrebe u trećim zemljama, ne bi se smjeli pojaviti ostaci cinidon-etila u proizvodima biljnog i životinjskog podrijetla. Agencija ipak smatra da je prikladno utvrditi MRO-ove za cinidon-etil na posebnoj granici određivanja ili na zadanoj razini MRO-a u skladu s člankom 18. stavkom 1. točkom (b) Uredbe (EZ) br. 396/2005.

(5) Agencija je za fenpropimorf dostavila obrazloženo mišljenje o postojećim MRO-ovima u skladu s člankom 12. stavkom 1. Uredbe (EZ) br. 396/2005 (6). Utvrdila je da postoji rizik za potrošače u pogledu MRO-ova za jagode, kupine i poriluk. Stoga je prikladno sniziti te MRO-ove. Agencija je predložila da se izmijeni definicija ostatka i preporučila da se snize MRO-ovi za banane, mrkvu, hren, pastrnjak, korijen peršina, turovac/bijeli korijen, ječam, zob, raž i pšenicu. Za ostale je proizvode preporučila da se povise ili zadrže postojeći MRO-ovi. Zaključila je da u pogledu MRO-ova za ostružnice, maline, borovnice, brusnice, ribiz, ogrozd i hmelj određene informacije nisu dostupne te da bi to pitanje osobe zadužene za upravljanje rizicima trebale dodatno razmotriti. Budući da nema rizika za potrošače, MRO-ove za te proizvode trebalo bi utvrditi u Prilogu II. Uredbi (EZ) br. 396/2005 na postojećoj razini ili na razini koju odredi Agencija. Ti će se MRO-ovi preispitati; pri preispitivanju uzet će se u obzir informacije koje budu dostupne unutar dvije godine od objave ove Uredbe. Agencija je zaključila da u pogledu MRO-ova za šećernu repu (korijen) određene informacije nisu dostupne te da bi to pitanje osobe zadužene za upravljanje rizicima trebale dodatno razmotriti. MRO-ove za taj proizvod trebalo bi utvrditi na posebnoj granici određivanja.

(6) Agencija je za triflusulfuron dostavila obrazloženo mišljenje o postojećim MRO-ovima u skladu s člankom 12. stavkom 1. Uredbe (EZ) br. 396/2005 (7). Predložila je da se izmijeni definicija ostatka i preporučila da se snize MRO-ovi za ciklu, cikoriju, šećernu repu (korijen) i korijen cikorije.

(7) Za proizvode za koje nije odobrena upotreba predmetnog sredstva za zaštitu bilja i za koje ne postoje uvozna odstupanja ili maksimalne razine ostataka iz Codexa (CXL) MRO-ove bi trebalo utvrditi na posebnoj granici određivanja ili bi se trebala primjenjivati zadana vrijednost MRO-a utvrđena člankom 18. stavkom 1. točkom (b) Uredbe (EZ) br. 396/2005.

(8) Komisija je u vezi s potrebom prilagođavanja određenih granica određivanja zatražila mišljenje referentnih laboratorija Europske unije za ostatke pesticida. Ti su laboratoriji u pogledu nekoliko tvari zaključili da je zbog tehnološkog razvoja za određene proizvode potrebno utvrditi posebne granice određivanja.

(9) Na temelju obrazloženih mišljenja Agencije i uzimajući u obzir čimbenike relevantne za pitanje koje se razmatra potrebne izmjene MRO-ova ispunjavaju uvjete iz članka 14. stavka 2. Uredbe (EZ) br. 396/2005.

(10) Preko Svjetske trgovinske organizacije od trgovačkih partnera Unije zatraženo je mišljenje o novim MRO-ovima te su njihove napomene uzete u obzir.

(11) Uredbu (EZ) br. 396/2005 trebalo bi stoga na odgovarajući način izmijeniti.

(12) Kako bi se omogućilo uobičajeno stavljanje na tržište, prerada i potrošnja proizvoda, ovom Uredbom trebalo bi utvrditi prijelazne odredbe za proizvode koji su proizvedeni prije izmjene MRO-ova i za koje postoje informacije koje pokazuju da je zadržana visoka razina zaštite potrošača. S obzirom na to da se uz trenutačne MRO-ve ne može isključiti rizik za potrošače, vrijednost od 0,01 mg/kg za bifentrin za pekinški kupus i vrijednost od 0,01 mg/kg za fenpropimorf za jagode, kupine i poriluk trebala bi se primjenjivati na sve proizvode od datuma primjene ove Uredbe.

(13) Državama članicama, trećim zemljama i subjektima u poslovanju s hranom trebalo bi ostaviti razuman rok prije početka primjene izmijenjenih MRO-ova kako bi se mogli pripremiti za ispunjavanje novih uvjeta koji proizlaze iz izmjene MRO-ova.

(14) Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,

DONIJELA JE OVU UREDBU:

Članak 1.

Prilozi II., III. i V. Uredbi (EZ) br. 396/2005 mijenjaju se u skladu s Prilogom ovoj Uredbi.

Članak 2.

Kad je riječ o aktivnim tvarima karbetamidu, cinidon-etilu i triflusulfuronu u i na svim proizvodima, Uredba (EZ) br. 396/2005 kako je glasila prije nego što je izmijenjena ovom Uredbom nastavlja se primjenjivati na proizvode koji su proizvedeni prije 23. kolovoza 2017.

Kad je riječ o aktivnoj tvari bifentrinu u i na svim proizvodima osim pekinškog kupusa i fenpropimorfu u i na svim proizvodima osim jagoda, kupina i poriluka, Uredba (EZ) br. 396/2005 kako je glasila prije nego što je izmijenjena ovom Uredbom nastavlja se primjenjivati na proizvode koji su proizvedeni prije 23. kolovoza 2017.

Članak 3.

Ova Uredba stupa na snagu dvadesetog dana od dana objave u Službenom listu Europske unije.

Primjenjuje se od 23. kolovoza 2017.

Ova je Uredba u cijelosti obvezujuća i izravno se primjenjuje u svim državama članicama. Sastavljeno u Bruxellesu 30. siječnja 2017. Za Komisiju Predsjednik Jean-Claude JUNCKER

(1) SL L 70, 16.3.2005., str. 1.

(2) Europska agencija za sigurnost hrane; Reasoned opinion on the review of the existing maximum residue levels (MRLs) for bifenthrin according to Article 12 of Regulation (EC) No 396/2005 (Obrazloženo mišljenje o preispitivanju postojećih maksimalnih razina ostataka (MRO) za bifentrin u skladu s člankom 12. Uredbe (EZ) br. 396/2005). EFSA Journal 2015.; 13(4):4081.

(3) Europska agencija za sigurnost hrane; Reasoned opinion on the review of the existing maximum residue levels (MRLs) for carbetamide, according to Article 12 of Regulation (EC) No 396/2005 (Obrazloženo mišljenje o preispitivanju postojećih maksimalnih razina ostataka (MRO) za karbetamid u skladu s člankom 12. Uredbe (EZ) br. 396/2005). EFSA Journal 2015.; 13(7):4192.

(4) Europska agencija za sigurnost hrane; Reasoned opinion on the review of the existing maximum residue levels (MRLs) for cinidon-ethyl, according to Article 12 of Regulation (EC) No 396/2005 (Obrazloženo mišljenje o preispitivanju postojećih maksimalnih razina ostataka (MRO) za cinidon-etil u skladu s člankom 12. Uredbe (EZ) br. 396/2005). EFSA Journal 2015.; 13(7):4166.

(5) Provedbena uredba Komisije (EU) br. 1134/2011 od 9. studenoga 2011. o neobnavljanju odobrenja aktivne tvari cinidon-etil u skladu s Uredbom (EZ) br. 1107/2009 Europskog parlamenta i Vijeća o stavljanju na tržište sredstava za zaštitu bilja te izmjeni Provedbene uredbe Komisije (EU) br. 540/2011 (SL L 292, 10.11.2011., str. 1.).

(6) Europska agencija za sigurnost hrane; Reasoned opinion on the review of the existing maximum residue levels (MRLs) for fenpropimorph according to Article 12 of Regulation (EC) No 396/2005 (Obrazloženo mišljenje o preispitivanju postojećih maksimalnih razina ostataka (MRO) za fenpropimorf u skladu s člankom 12. Uredbe (EZ) br. 396/2005). EFSA Journal 2015.; 13(3):4050.

(7) Europska agencija za sigurnost hrane; Reasoned opinion on the review of the existing maximum residue levels (MRLs) for triflusulfuron, according to Article 12 of Regulation (EC) No 396/2005 (Obrazloženo mišljenje o preispitivanju postojećih maksimalnih razina ostataka (MRO) za triflusulfuron u skladu s člankom 12. Uredbe (EZ) br. 396/2005). EFSA Journal 2015.; 13(7):4190.